Életjeleket mutatott ma a forint
A hétfő és keddi kereskedés során mutatott rendkívül kicsi elmozdulások után ma már 1 egységnyi "távolságot" is bejárt a forint euróval szembeni árfolyama a bankközi piacon. Közben a dollár tovább erősödött az euróval szemben, így a dollár/forint jegyzések kissé 260 fölé lendültek délutánra. A vártnál gyengébb magyar GDP-adatra nem volt érdemi forintreakció délelőtt:
Kapcsolódó cikkünk

2017.08.16

Rosszabb lett a magyar GDP-adat a vártnál

Délelőtt egy EKB-s kiszivárogtatás ütötte meg az eurót a dollárral szemben, mivel a jelzés szerint Mario Draghi EKB-elnök nem fog szót ejteni őszig a jegybank eszközvásárlási programja visszafogásával kapcsolatos témáról, azaz a jövő heti amerikai Jackson Hole-ban rendezett konferencián sem. A jelzés abba az irányba mutat, hogy az EKB még a pénznyomtatási program visszafogásának üteme bejelentésével is kivár, nemhogy a program elindításával. Éppen emiatt az euró/dollár jegyzések 1,1750 körülről 1,17 alá estek azonnali reakcióként, majd a nap hátralévő részében érdemi mozgás nem volt.
Közben a forint az euróval szemben ma már "életjeleket" mutatott a hétfő-keddi csaknem mozdulatlanság után, hiszen a korábban bejárt 304-304,5 körüli tartományon mindkét irányba kilépett, így csaknem egy egységnyi távolságot bejárt. Kora este azonban továbbra is a sáv közepe környékén álltak a jegyzések.
A napos grafikon szerint a múlt heti forintgyengülés nem véletlenül állt meg 306 körül, ott húzódott a berajzolt szűkülő háromszög alsó szára, ami ellenállásként funkcionált az árfolyamban és onnan le is pattant.
A forint minimális mozgásai mellett jól látszik, hogy az észak-koreai feszültség enyhülésével a régió többi devizája (ami múlt héten megsínylette a hangulatromlást) szépen erősödnek vissza az euróval szemben.
A dollár mai további (euróval szembeni) erősödése és a forint stabilitása mellett a dollár/forint jegyzések ma újra a 260-as szint fölé lendültek kicsit.
dollár, deviza, forint, dollárárfolyam deviza kötvény, euró, forintárfolyam,